P6_TA(2005)0242

Pressefrihed i Algeriet

Europa-Parlamentets beslutning om pressefrihed i Algeriet

Europa-Parlamentet,

- der henviser til Euro-Middelhavs-associeringsaftalen af 21. april 2002 mellem Den Europæiske Union og Algeriet,

- der henviser til UNDP's rapporter for 2002, 2003 og 2004 om den menneskelige udvikling i den arabiske verden.

- der henviser til Kommissionens meddelelse af 21. maj 2003: 'Styrkelse af EU's aktioner for menneskerettigheder og demokratisering med partnere i Middelhavsområdet' (KOM(2003)0294),

- der henviser til Kommissionens meddelelse af 11. marts 2003: 'Det bredere europæiske naboskab: en ny ramme for forbindelserne med vores naboer i øst og syd' (KOM(2003)0104),

- der henviser til Kommissionens meddelelse af 12. april 2005 om 10-året for Euro-Middelhavs-partnerskabet: et arbejdsprogram for de næste fem år (KOM(2005)0139),

- der henviser til sin beslutning af 28. april 2005 om årsberetningen om menneskerettighederne i verden 2004 og EU's menneskerettighedspolitik [1],

- der henviser til den beslutning, Den Parlamentariske Forsamling for Euro-Middelhavs-partnerskabet vedtog i Kairo den 15. marts 2005,

- der henviser til sine tidligere beslutninger om Algeriet, særlig beslutning af 10. oktober 2002 om indgåelse af en associeringsaftale med Algeriet [2],

- der henviser til forretningsordenens artikel 115, stk. 5,

A. der henviser til, at formålet med Euro-Middelhavs-partnerskabet navnlig er at skabe et område med fred og stabilitet baseret på principperne om menneskerettigheder, grundlæggende frihedsrettigheder og demokrati,

B. der henviser til, at Den Europæiske Union arbejder på at fremme demokrati, god regeringsførelse og retsstatsprincipper samt på at forsvare menneskerettighederne,

C. der minder om de forpligtelser, den algeriske regering har indgået inden for rammerne af Barcelona-erklæringen fra Euro-Middelhavskonferencen den 27. og 28. november 1995,

D. der henviser til, at artikel 2 i associeringsaftalen foreskriver, at respekten for de demokratiske principper og de grundlæggende rettigheder ligger til grund for parternes interne og internationale politik og udgør et væsentligt element i denne aftale,

E. der henviser til, at tv, radio og den trykte presse er statsmonopoler i Algeriet,

F. der er bekymret for pressefriheden efter den reform af Algeriets straffelov, der blev vedtaget i maj 2001, navnlig på grund af bestemmelserne om meget store bøder og fængselsstraffe for injurier,

G. der henviser til, at der for øjeblikket verserer en lang række retssager mod journalister fra de privatejede fransksprogede dagblade så som Le Matin, Liberté, Le soir d'Algérie og El Watan for overtrædelser af presseloven; er navnlig foruroliget over de fængselsstraffe, Farid Alilat, Fouad Boughanem, Hakim Lâm, Abla Chérif, Hassane Zerrouky, Youssef Rezzoug, Yasmine Ferroukhi og Hafnaoui Ghoul er blevet idømt,

H. der henviser til, at direktøren for Le Matin, Mohamed Benchicou, blev dømt til to års ubetinget fængsel den 14. juni 2004 for overtrædelse af loven om valutakontrol og kapitalbevægelser, og at hans avis gik konkurs i juni 2004; der henviser til, at det algeriske retsvæsen afslog hans anmodning om løsladelse af helbredsårsager den 20. april 2005, til trods for at hans tilstand var stærkt forværret; der ligeledes minder om, at Ahmed Benaoum, direktør for pressegruppen Er-raï Eâm, er blevet dømt og har siddet fængslet siden 28. juni 2004,

I. der henviser til, at dekretet om undtagelsestilstand af 9. februar 1992 og alle de dekreter og lovtekster, der er en følge heraf, stadig er i kraft,

J. der henviser til, at det europæiske initiativ for demokrati og menneskerettigheder (EIDHR) for øjeblikket finansierer projekter med henblik på udvikling af pluralistisk information og styrkelse af de uafhængige medier i Algeriet,

1. glæder sig over, at det algeriske parlament har ratificeret associeringsaftalen mellem EU og Algeriet, og håber, at det vil blive muligt for Associeringsrådet at puste nyt liv i den politiske dialog med Algeriet, så snart aftalen er trådt i kraft;

2. understreger betydningen af Euro-Middelhavs-naboskabspolitikken og dens handlingsplaner til fremme af demokrati, retsstatsprincipper og respekt for menneskerettigheder, og navnlig for pressefriheden, som der i høj grad må tages hensyn til ved udarbejdelsen af disse handlingsplaner;

3. finder navnlig, at bestemmelserne i den algeriske straffelov, der blev indført i maj 2001, og som fastsætter fængselsstraf for æresfornærmende udtalelser mod præsidenten, parlamentet eller enhver anden offentlig institution eller stand, udgør en hindring for udførelsen af arbejdet som journalist i Algeriet;

4. opfordrer indtrængende de algeriske myndigheder til straks at vedtage og gennemføre lovgivning, der fuldt ud kan sikre de grundlæggende rettigheder, og navnlig pressefriheden, i overensstemmelse med de internationale aftaler og pagter, Algeriet har indgået; kræver i den forbindelse, at overtrædelser af presseloven afkriminaliseres:

5. anmoder de algeriske myndigheder om straks at frigive journalister, der er idømt fængselsstraffe for injurier, og om at sætte en stopper for domstolenes hetz mod private algeriske medier og deres udøvelse af ytringsfriheden og for retsforfølgelserne af private algeriske medier;

6. mener, at ophævelse af undtagelsestilstanden ville bidrage til udviklingen af retsstaten og til overholdelse af bestemmelserne i artikel 2 i associeringsaftalen;

7. opfordrer Rådet og Kommissionen til at indføre klare mekanismer til en regelmæssig evaluering af, hvorvidt artikel 2 overholdes, af alle parter i associeringsaftalen og Europa-Parlamentet, Algeriets nationalforsamling og det algeriske civilsamfund;

8. opfordrer UK's formandskab til at indkalde Associeringsrådet EU-Algeriet for at sætte nyt skub i den politiske dialog med Algeriet og til at sætte spørgsmålet om pressefrihed på dagsordenen for dette møde;

9. opfordrer Kommissionen til fortsat gennem det europæiske initiativ for demokrati og menneskerettigheder at fremme programmer, der kan styrke de uafhængige medier i Algeriet og udviklingen af pluralistisk information;

10. anmoder om, at spørgsmålet om pressefrihed tages op på det næste møde i Den Interparlamentariske Delegation for Forbindelserne med Maghreb-landene

11. pålægger sin formand at sende denne beslutning til Rådet, den personlige menneskerettighedsrepræsentant for Javier Solana, generalsekretær og højtstående repræsentant for den fælles udenrigs- og sikkerhedspolitik, Kommissionen og Algeriets regering og nationalforsamling.

[1] Vedtagne tekster, P6_TA(2005)0150.

[2] EUT C 279 E af 20.11.2003, s. 115.

--------------------------------------------------